L'Ajuntament de Llíria adquirix tres parcel·les on es trobava una torre-portal d'origen medieval
15 de novembre de 2024

L'Ajuntament de Llíria ha adquirit, amb una inversió de 48.000 euros, una parcel·la privada al carrer Viriat, junt amb dos immobles adossats, en la qual es trobava una de les torres-portal de la muralla medieval de Llíria.

El primer tinent d'alcalde i regidor d'Hisenda, Paco Gorrea, ha assenyalat que l'adquisició d'este element per al municipi “representa una gran oportunitat per a poder posar en valor el patrimoni medieval de la ciutat i recuperar el traçat de la muralla medieval situada a la Vila Vella de Llíria”.

Així, el següent pas serà l'elaboració, des del departament municipal d'Arqueologia, d'un estudi previ i d'un projecte d'intervenció en este bé, amb la finalitat de realitzar posteriorment una actuació de rehabilitació per a recuperar els seus volums, enderrocar els elements impropis i fer-lo visitable.

Esta torre, que sembla ser tenia com a nom Portal de València en època medieval, va ser usada com a porta d'entrada a la vila. Pertany a la muralla alçada en la primera ampliació cristiana de les defenses, unes dècades després de la conquesta de la Llíria islàmica. La seua construcció se situaria al voltant dels segles XIII i XIV. Este circuit emmurallat cristià s'adossava en la muralla islàmica, i tancava tot un nou conjunt d'edificacions que havien sobrepassat la tanca anterior.

La torre va ser emprada, almenys des del segle XIX, com a vivenda particular, transformant la seua funció defensiva en residencial, una vegada les muralles de les ciutats van perdre el seu paper militar. De totes maneres, sembla que ja des del segle XVIII la muralla va començar a tindre vivendes adossades. Per a la seua conversió a casa, es van haver d'escometre importants remodelacions que van variar la fisonomia original de la construcció.

Amb cossos molt diferenciats, presenta, en general, un estat de conservació regular, encara que la seua estructura original es conserva bastant bé. En la part que recau al carrer Viriat, la torre-portal no s'observa, en estar coberta per la façana de la vivenda. Estos elements impropis s'haurien d'enderrocar per a alliberar el bé per complet i contemplar la seua alçada original, a més de poder descobrir la porta d'accés.